Χρήστος Τερζανίδης

Ο **Χρήστος Τερζανίδης** (Μελισσοκομείο Καβάλας, 19 Φεβρουαρίου 1945) είναι Έλληνας παλαίμαχος διεθνής ποδοσφαιριστής και προπονητής, ο οποίος αγωνιζόταν στη θέση του αμυντικού μέσου.

## Καριέρα ποδοσφαιριστή
### Σε συλλογικό επίπεδο
Γεννήθηκε στο Μελισσοκομείο Καβάλας και ξεκίνησε την ενασχόληση του με το ποδόσφαιρο στην τοπική ομάδα των Φιλίππων Καβάλας. Αναγκάστηκε μετά από δύο χρόνια να εγκαταλείψει προσωρινά το ποδόσφαιρο προκειμένου να εργαστεί σε καλλιέργειες καπνού και να συνεισφέρει στο εισόδημα της οικογένειας. Εντάχθηκε μετέπειτα στον Ορφέα Ελευθερούπολης και το καλοκαίρι του 1968 πραγματοποιήθηκε η μεταγραφή του στον ΠΑΟΚ. Ο Τερζανίδης υπήρξε ένας πειθαρχημένος αμυντικός μέσος, που μπορούσε να συνεισφέρει και στις δύο πλευρές του γηπέδου, καθώς είχε καλή φυσική κατάσταση, μεγάλη αντοχή και ικανότητα στην προώθηση του παιχνιδιού με σωστές μεταβιβάσεις. Καθιερώθηκε γρήγορα στη μεσαία γραμμή δίπλα στους Σταύρο Σαράφη και Γιώργο Κούδα, οι οποίοι μπόρεσαν και οι δύο να επικεντρωθούν περισσότερο στην επίθεση χάρη στα ατελείωτα τρεξίματα του. Αγωνίστηκε για εννέα χρόνια με τον *Δικέφαλο του Βορρά* και ήταν βασικό στέλεχος της ομάδας που κατέκτησε το Πρωτάθλημα το 1976, το οποίο ήταν το πρώτο στην ιστορία του συλλόγου. Συμμετείχε σε 6 Τελικούς Κυπέλλου με τους ασπρόμαυρους, κερδίζοντας δύο φορές το τρόπαιο (1972, 1974) και κατέγραψε συνολικά 237 εμφανίσεις και 15 τέρματα στην Α΄ Εθνική.

Το καλοκαίρι του 1977, το συμβόλαιο του ολοκληρώθηκε και μετακινήθηκε στον Παναθηναϊκό, με τον οποίο στην πρώτη του χρονιά κατέκτησε το Βαλκανικό Κύπελλο Συλλόγων. 

Το 1981, επέστρεψε στη Θεσσαλονίκη και συγκεκριμένα στη Νεάπολη για λογαριασμό του τοπικού Μακεδονικού, όπου αγωνίστηκε μέχρι το 1983, όταν και σε ηλικία 38 ετών αποσύρθηκε από την ενεργό αγωνιστική δράση. Ήταν μέλος της ομάδας την περίοδο 1982–83, η οποία υπήρξε η μοναδική στην ιστορία του συλλόγου έως σήμερα που η ομάδα συμμετείχε στην Α΄ Εθνική κατηγορία. Ο Μακεδονικός ηττήθηκε με 3–2 από τον Πανιώνιο σε αγώνα-μπαράζ υποβιβασμού που διεξήχθη στο Δημοτικό Γήπεδο Βόλου.

### Διεθνής καριέρα
Στις 31 Ιουλίου 1973, ο Τερζανίδης πραγματοποίησε το ντεμπούτο του με την Εθνική Ελλάδας στον εντός έδρας φιλικό αγώνα εναντίον της Βουλγαρίας (2–2). Συνολικά υπήρξε 27 φορές διεθνής με την Ελλάδα σημειώνοντας 1 τέρμα και ήταν μέλος της ομάδας που συμμετείχε στο Ευρωπαϊκό Πρωτάθλημα του 1980 στην Ιταλία.

## Καριέρα προπονητή
Μετά την αποχώρησή του από την ενεργό αγωνιστική δράση ακολούθησε καριέρα προπονητή, έχοντας εργαστεί σε Τρίκαλα, Νίκη Βόλου, ΠΑΟΚ, ΕΑΡ, Καβάλα, Ιάλυσο Ρόδου, Απόλλωνα Καλαμαριάς και Αναγέννηση Καρδίτσας.

## Τίτλοι
**ΠΑΟΚ**
*Πρωτάθλημα Ελλάδας: 1975–76
*Κύπελλο Ελλάδας (2): 1971–72, 1973–74

**Παναθηναϊκός**
*Βαλκανικό Κύπελλο (1): 1977

## Παραπομπές


## Πηγές
* EU-football.info - Ο Χρήστος Τερζανίδης με την Εθνική
* Το προφίλ του Χρήστου Τερζανίδη στο transfermarkt
* Η καριέρα του Χρήστου Τερζανίδη στο national football teams

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Μακεδονικού
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναθηναϊκού
Κατηγορία:Μέσοι ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 1980
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Προπονητές Σούπερ Λιγκ Ελλάδας
Κατηγορία:Προπονητές ποδοσφαίρου Α.Ο. Τρικάλων
Κατηγορία:Προπονητές ποδοσφαίρου Νίκης Βόλου
Κατηγορία:Προπονητές ποδοσφαίρου ΠΑΟΚ
Κατηγορία:Προπονητές ποδοσφαίρου Α.Ο. Καβάλα
Κατηγορία:Προπονητές ποδοσφαίρου Απόλλων Καλαμαριάς
Κατηγορία:Προπονητές ποδοσφαίρου Α.Σ. Αναγέννησης Καρδίτσας 1904
Κατηγορία:Μακεδόνες